#Рамадан_АХЧ

"ЦIыхум яхэтщ мышхэнри, емыфэнри хуэшэчу, ауэ зыгуэрым хуэмыпсэлъэныр, бзэгу зыримыхьэныр, пцIы имыупсыныр, зыгуэрым фIэмынэныр, зыгуэрым щымыхьэныр… хуэмышэчу. 
Апхуэдэ хьэл зыхэлъым нэщIым и мыхьэнэр къыгурымыIуауэ аращ. НэщIым гъэсэныгъэ къыхэпхын хуейщ. АкъылкIэ уегупсысми къыбгуроIуэ: махуэм къриубыдэу шхын хьэлэлыр пшхыну къыпхуэзымыдэ Тхьэшхуэм, хьэрэм ищIахэр пщIэну къызэрыпхуимыдэнур. ЖеIэ Бегъымбар лъапIэми عليه الصلاة والسلام-ым: «ПцIы зыхэлъ жыIэнымрэ, пцIы зыхэлъ щIэнымрэ къэзымыгъанэм и ешхэн-ефэныр къызэригъанэм Алыхьыр хуэныкъуэкъым». 
Уеблэмэ, бзэгу зехьэн, цIыхум хуэпсэлъэн хуэдэ гуэныхь гуэр нэщI зыIыгъым ищIамэ, абы и нэщIыр къутэу жызыIа щIэныгъэлI щыIэщ, абыхэм ящыщщ Ибн Хьэзм, Алыхьым и рэхьэмэтыр зылъигъэсыныр. 
Нэхъ пэжыр дауикI нэщIыр абыхэм ямыкъутэу аращ, ауэ ахэр зыщIэм гуэныхьышхуэхэр къехь, нэщIым и купщIэ нэхъыщхьэри егъэкIуэд."

Анзор Шхануко (с).